सचिन ने कोक के साथ 20 करोड़ का करार किया  
सचिन तेंदुलकर ने मशहूर शीतल पेय कंपनी कोका कोला के साथ करीब 20 करोड़ रुपये का तीन साल का प्रायोजन करार किया है।
सचिन तेंदुलकर ने मशहूर शीतल पेय कंपनी कोका कोला के साथ करीब 20 करोड़ रुपये का तीन साल का प्रायोजन करार किया है। कोक की प्रतिद्वंद्वी पेप्सीको ने करीब ढाई साल पहले तेंदुलकर के साथ अपने करार का नवीनीकरण नहीं किया था।  सूत्रों के अनुसार कोक ने तेंदुलकर के साथ तीन साल का अनुबंध किया है, जिसकी सालाना कीमत करीब छह करोड़ रुपये है। पेप्सीको ने उम्रदराज हो रहे ब्रांड दूतों को बाहर करने की कवायद में तेंदुलकर के साथ करार भी बढ़ाया नहीं था। इनमें पूर्व कप्तान सौरव गांगुली, राहुल द्रविड़ और अभिनेता शाहरुख खान भी शामिल थे।  पेप्सी ने रणबीर कपूर और दीपिका पादुकोण जैसे युवाओं को अपनी यंगिस्तान मुहिम के तहत विज्ञापनों में शामिल किया था। कोक अगले महीने की शुरुआत में तेंदुलकर के साथ विज्ञापन की शूटिंग करेगा, जिसे मशहूर एडमैन और गीतकार प्रसून जोशी ने तैयार किया है।  इस बारे में संपर्क करने पर कोका कोला इंडिया ने कहा, हमने सचिन तेंदुलकर के साथ कोई अनुबंध नहीं किया है। हम कई मशहूर हस्तियों से लगातार बातचीत करते रहते हैं, लेकिन औपचारिक अनुबंध की घोषणा उस पर हस्ताक्षर होने के बाद ही की जाती है। तेंदुलकर के ब्रांड प्रायोजनों का प्रबंधन देखने वाले वर्ल्ड स्पोर्ट ग्रुप ने भी इस पर टिप्पणी से इनकार कर दिया।  तेंदुलकर के साथ पेप्सीको का करार मई, 2008 में खत्म हो गया था। पिछले 18 महीने में बेहतरीन प्रदर्शन करने वाले तेंदुलकर ने हाल ही में टेस्ट शतकों का अर्धशतक पूरा किया है। उनके हालिया प्रदर्शन से उनकी ब्रांड इक्विटी बढ़ी है। दिसंबर में ऑटोमोबाइल लुब्रिकेंट बनाने वाली कैस्ट्रोल इंडिया ने उनके साथ दो साल का करार किया है।  ऐसा समझा जाता है कि उन्होंने हाल ही में शराब के एक ब्रांड का विज्ञापन करने के लिए 20 करोड़ रुपये की पेशकश ठुकरा दी। उद्योग जगत के अनुमान के तहत तेंदुलकर प्रत्येक विज्ञापन के लिए करीब पांच करोड़ रुपये लेते हैं। फिलहाल वह तोशिबा, आईटीसी, बूस्ट, कैनन, आरबीएस, रेनोल्ड, जेपी सीमेंट और एविवा जैसे ब्रांड से जुड़े हैं।